Bare Høyres fem medlemmer stemte nei da kommunestyret behandlet spørsmålet om oppgradering og erverv av denne stranda, som ligger rett øst for Støtvig Hotell ved Lersbauen i Larkollen.

Inngrep

– Vi er av prinsipp imot bruk av ekspropriasjonsvåpenet, som vi mener er et dramatisk inngrep i den private eiendomsretten, sa Aud-Kristin Løken, Høyres gruppeleder, til Moss Avis i etterkant av møtet.



Hun mener at det burde være mulig for Rygge kommune å forhandle seg fram til en minnelig ordning med festere og grunneiere.

Søppel

Resten av kommunestyret, Frp inkludert, var altså av en annen oppfatning.

– Larkollen er en perle. Rett ved siden av hotellet har vi i dag en strand som er full av søppel og villnis. Det er mange grunner til å si ja til ekspropriasjon, slik at vi får åpnet stranda for allmennheten, sa Jon Aga (SV).

Alvorlig

Rådmann Ivar Nævra la i kommunestyret vekt på at det å gå til ekspropriasjon er en alvorlig sak som medfører store og tunge prosesser. Men her er det snakk om interessene til samfunnet som sådan, sa rådmannen om bakgrunnen for at anbefalingen ble som den ble.



– Dette er en gammel sak, og det har vært gjort gjentatte forsøk på å komme til frivillige ordninger med eiergruppen og festere av Tengedalstranda. Det har vært umulig for oss å innfri noen av kravene som festerne har kommet med, sier Nævra til Mos Avis.

Åpnes

– Vi vil helst komme til en minnelig ordning. Men dersom det ikke skjer noe i aller siste sekund, mener vi altså at det bør eksproprieres, slik at vi får rustet opp stranda og åpnet den for offentligheten, sier Ivar Nævra.